
Ε Ρ Ω Τ Η Σ Η
Προς
Κύριο Υπουργό Υγείας

ΘΕΜΑ: «Άμεση η ανάγκη αναδιοργάνωσης και ενίσχυσης με προσωπικό του ΕΚΑΒ στη Ρόδο»

Κύριε Υπουργέ,

Η Ρόδος είναι το μεγαλύτερο νησί της Δωδεκανήσου που ο πληθυσμός του, την τουριστική περίοδο, υπερβαίνει τις 300.000.
Αυτό σημαίνει ότι οι ανάγκες δημόσιας υγείας και ιδιαίτερα στον τομέα του ΕΚΑΒ είναι αυξημένες.
Είναι χαρακτηριστικό ότι το 2017, το ΕΚΑΒ κλήθηκε να παρέμβει σε 8.308 περιστατικά.
Αυτή τη στιγμή, το ΕΚΑΒ στη Ρόδο αντιμετωπίζει δύο βασικά προβλήματα:
1ον: Την έλλειψη ενός νέου οργανογράμματος, αφού η αναβάθμιση του ΕΚΑΒ Ρόδου σε επιχειρησιακό κέντρο επιβάλλει και την τοποθέτηση ανάλογου προσωπικού.
2ον: Την κάλυψη των κενών θέσεων προσωπικού προκειμένου να καλύπτονται οι ανάγκες και οι βάρδιες των ασθενοφόρων.
Είναι χαρακτηριστικό ότι στον τομέα του ΕΚΑΒ στη Ρόδο υπηρετούν, σήμερα, 35 μάχιμα πληρώματα ασθενοφόρων, 2 διοικητικοί και 1 ιατρός, που, όμως, δεν επαρκούν για να καλυφθούν οι βάρδιες και οι αυξημένες ανάγκες, με τους εργαζόμενους να έχουν φτάσει στα όρια της αντοχής τους.
Οι κανόνες που διέπουν τη λειτουργία ενός ασθενοφόρου σε 24ωρη βάρδια προϋποθέτουν 11 πληρώματα ασθενοφόρου - διασώστες και 6 άτομα για τη λειτουργία του τηλεφωνικού κέντρου.
Αυτό σημαίνει ότι από τα έξι (6) ασθενοφόρα που πρέπει να υπάρχουν σε επιχειρησιακή ετοιμότητα για να καλύπτονται οι ανάγκες του νησιού, μπορούν να κυκλοφορούν μόνο τα τρία (3).
Όπως είναι γνωστό, από τον εσωτερικό κανονισμό λειτουργίας του ΕΚΑΒ, το ασθενοφόρο λειτουργεί πάντα με διπλό πλήρωμα.
Σε ό, τι αφορά στο νέο οργανόγραμμα του ΕΚΑΒ Ρόδου και στην ενίσχυση του με προσωπικό, για να καλύπτονται όλες οι ανάγκες με βάση τις χιλιομετρικές αποστάσεις, τα γεωγραφικά δεδομένα του νησιού και την απόσταση από το νοσοκομείο θα πρέπει να βρίσκονται σε άμεση ετοιμότητα, επί 24ωρου βάσεως:
- 2 ασθενοφόρα στον Τομέα Ρόδου.
- 1 ασθενοφόρο στον Τομέα Αρχαγγέλου.
- 1 ασθενοφόρο στον Τομέα Έμπωνα.
- 1 ασθενοφόρο στον Τομέα Νότιας Ρόδου.
Αυτό σημαίνει ότι χρειάζονται 61 πληρώματα ασθενοφόρων αντί των 35 που υπάρχουν σήμερα αλλά και η τοποθέτηση ενός ακόμα γιατρού στο ΕΚΑΒ Ρόδου.

Κατόπιν των ανωτέρω
Ερωτάται ο Κύριος Υπουργός

1. Εάν γνωρίζει τις ελλείψεις προσωπικού αλλά και τα προβλήματα λειτουργίας που υπάρχουν στο ΕΚΑΒ Ρόδου.
2. Εάν προτίθεται να προχωρήσει στην αλλαγή του οργανογράμματος του ΕΚΑΒ Ρόδου, μετά την αναβάθμισή του σε επιχειρησιακό κέντρο, και την ενίσχυσή του με προσωπικό, αφού άμεσα θα πρέπει να υπάρξει ενίσχυση με 20, τουλάχιστον, πληρώματα ασθενοφόρων.



Ο Ερωτών Βουλευτής

Μάνος Κόνσολας
Βουλευτής Δωδεκανήσου

